
                             V Bratislave, 6.6.2025 
           
         Vec: stanovisko k účasti ambulantných pneumológov a ftizeológov na testovaní zoznamov zdravotných výkonov.

        Zavedenie nového katalógu výkonov, s ich reálnym finančným ohodnotením, bol a stále je pre nás 
prioritným záujmom. Členovia výboru Slovenskej pneumologickej a ftizeologickej spoločnosti, špecialisti na vybrané vyšetrovacie metodiky sa aktívne, vo svojom voľnom čase, zapájali do prípravy materiálov pre aktualizáciu katalógu, v spolupráci so Slovenskou lekárskou komorou pod vedením MUDr. Pavla Oravca, od roku 2021. Našou snahou bolo nielen zaradenie „nových“  výkonov do katalógu,  z ktorých väčšina sa dlhodobo v klinickej praxi používa a doteraz ich v rámci zdravotníckej činnosti nevieme vykazovať, nemajú stanovené bodové ohodnotenie, ale aj aktualizácia a reálne nacenenie výkonov vykazovaných v rámci zdravotnej starostlivosti na našich špecializovaných ambulanciách a tak maximalizovať naše snaženie o stabilizáciu rúcajúcej sa siete ambulantných poskytovateľov, z dôvodu najmä dlhodobého ekonomického podhodnotenia, čo je súčasne asi aj najvýznamnejší dôvod nezáujmu o poskytovanie ambulantnej zdravotnej starostlivosti v našom odbore.

      Keď sme v auguste 2024 končili pracovné stretnutia na MZSR pod vedením MUDr. Kataríny Kafkovej, za účasti  zástupcov zdravotných poisťovní, za účelom kontroly presného pomenovania výkonov, frekvencie ich  vykazovania  
a špecifikácie revíznych pravidiel, verili sme, že naša činnosť sa čím skôr prenesie do klinickej praxe.
Po 9 mesiacoch nám bol predstavený dlho očakávaný pilotný projekt.

      Po zvážení prednesených informácií na on-line stretnutí z 23.5.2025 a po porade s členmi výboru Sekcie ambulantných pneumológov SPFS, o.z. SLS, v spolupráci  s kolegami z výboru odbornej spoločnosti SPFS, ktorí súčasne zastupujú ambulantných poskytovateľov nášho odboru v Zdravite a ZAP by sme Vás chceli informovať o našom stanovisku.
     Navrhovaný pilotný projekt nespĺňa prvé a základné kritérium stanovenie reálnych cien jednotlivých výkonov, čo bolo pôvodným zámerom pre zavedenie katalógu  do pilotných odborností .   

    Zaoberať sa stanovovaním časového trvania výkonov v pilotnom projekte je neskoro a bolo to už urobené.  Pokiaľ chce MZ SR zistiť koľko a akých výkonov ambulancia vykoná,  všetky údaje sú k dispozícii už dnes a dajú sa urobiť aj spätne v spolupráci so zdravotnými poisťovňami. Ak chce MZSR zistiť, ako dlho lekár pracuje, tak údaje sú zaznamenané  v NCZI, program eZdravie. Táto  zmena  stanoviska  MZSR  zásadne mení aj  náš pohľad na účasť v pilotnom projekte, dopad nového  Katalógu zdravotných výkonov,  rovnako  ako dopad  revíznych pravidiel na  úhrady  nie  je  možné  stanoviť  bez znalosti  cien výkonov. 
     
    
      

         Rovnako extrémne krátky čas na prípravu a plánovaný začiatok  projektu 1.7.2025, v období zahájenia dlhodobo plánovaných  dovoleniek, vytvára časový stres pre dôležité podrobné informovanie vybraných poskytovateľov o spôsobe vykazovania, kombinácii výkonov, ktoré výkony budú môcť byť používané v rámci pilotu, špecifiká vykazovania výkonov  pre zahraničných pacientov, poistencov  v rámci EÚ,  aktualizácia SW ambulantných programov, naštudovanie a prípadné pripomienkovanie dodatkov zmlúv. 
       Po obdržaní informácií o plánovanom pilotnom projekte nie je možné v súčasnosti predpokladať finančný dopad na príjem ambulancií, ako aj následné ohodnotenie výkonov po ukončení projektu.
       Z uvedených  dôvodov  si nevieme predstaviť  účasť pneumologických a ftizeologických ambulancií na pilotnom projekte a v tomto zmysle budeme informovať aj našich členov sekcie, kolegov. 

S úctou,

Kontakt: 
Predsedníčka výboru sekcie Ambulantných pneumológov a ftizeológov:  MUDr. Mária Drugdová
Poliklinika Pneumo - Alergo Centrum, Údernícka 1, 851 01 Bratislava, drugdova@pac.sk

